Az Európai Parlament és a Tanács 2003/115/EK irányelve
(2003. december 22.)
az élelmiszerekben felhasználandó édesítőszerekről szóló 94/35/EK irányelv módosításáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre, és különösen annak 95. cikkére,
tekintettel a Bizottság javaslatára [1],
tekintettel az Európai Gazdasági és Szociális Bizottság véleményére [2],
az emberi fogyasztásra szánt élelmiszerekben felhasználásra engedélyezett élelmiszer-adalékanyagokra vonatkozó tagállami jogszabályok közelítéséről szóló, 1988. december 21-i 89/107/EGK tanácsi irányelv [3] 6. cikke szerint az élelmiszerügyi tudományos bizottsággal folytatott konzultációt követően,
a Szerződés 251. cikkében megállapított eljárásnak megfelelően [4],
mivel:
(1) Az élelmiszerekben felhasználandó édesítőszerekről szóló, 1994. június 30-i 94/35/EK európai parlamenti és tanácsi irányelv [5] meghatározza a Közösségen belül felhasználható édesítőszerek jegyzékét, valamint felhasználásuk feltételeit.
(2) 1996. óta az élelmiszerügyi tudományos bizottság két új édesítőszert, a szukralózt, valamint az aszpartám és aceszulfám sóját élelmiszerekben való felhasználásra elfogadhatónak minősített.
(3) Az élelmiszerügyi tudományos bizottságnak a ciklaminsavról, illetve annak nátrium- és kalciumsóiról alkotott véleménye [amely alapján új megengedhető napi bevitelt (ADI) állapítottak meg], továbbá a ciklamátok beviteléről végzett legújabb tanulmányok eredményeképpen a ciklaminsav, illetve annak nátrium- és kalciumsói legnagyobb felhasználható mennyisége csökkent.
(4) Az étrend-kiegészítőkre vonatkozó tagállami jogszabályok közelítéséről szóló, 2002. június 10-i 2002/46/EK európai parlamenti és tanácsi irányelvre [6], valamint a 89/398/EGK tanácsi irányelv [7] I. mellékletében felsorolt bizonyos élelmiszercsoportok esetében elfogadott egyedi irányelvekre figyelemmel a 94/35/EK irányelvben szereplő bizonyos élelmiszercsoportok megnevezését módosítani kell.
(5) Az érintett élelmiszer-adalékanyagok felhasználása megfelel a 89/107/EGK irányelv II. mellékletében meghatározott általános követelményeknek.
(6) Az élelmiszerjog általános elveiről és követelményeiről, az Európai Élelmiszer-biztonsági Hatóság létrehozásáról és az élelmiszerbiztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendelet [8] 53. és 54. cikke eljárásokat határoz meg a Közösségből származó vagy harmadik országból behozott élelmiszerekkel kapcsolatos szükséghelyzeti intézkedések meghozatalára vonatkozóan. Ezek lehetővé teszik a Bizottság számára, hogy ilyen intézkedéseket fogadjon el olyan helyzetekben, amikor valószínű, hogy egy élelmiszer súlyos kockázatot jelent az emberek vagy állatok egészségére vagy a környezetre, illetve amikor az ilyen kockázat nem korlátozható kielégítő módon az érintett tagállam(ok) által hozott intézkedésekkel.
(7) A 94/35/EK irányelv végrehajtásához szükséges intézkedéseket a Bizottságra ruházott végrehajtási hatáskörök gyakorlásának szabályairól szóló, 1999. június 28-i 1999/468/EK tanácsi határozattal [9] összhangban kell elfogadni.
(8) A 94/35/EK irányelvet ezért ennek megfelelően módosítani kell,
ELFOGADTA EZT A IRÁNYELVET:
1. cikk
A 94/35/EK irányelv a következőképpen módosul:
1. a 4. cikk helyébe a következő szöveg lép:
"4. cikk
A 7. cikkben megállapított eljárás szerint eldönthető:
- hogy ezt az élelmiszert a melléklet harmadik oszlopában felsorolt kategóriák egyikébe tartozónak kell-e tekinteni abban az esetben, ha véleménykülönbség merül fel abban a tekintetben, hogy ezen irányelv feltételei szerint használhatók-e édesítőszerek egy adott élelmiszerben, és
- hogy a mellékletben felsorolt és "quantum satis" mennyiségben engedélyezett élelmiszer-adalékanyag felhasználása összhangban van-e a 2. cikkben említett követelményekkel."
2. az 5. cikk (2) bekezdése egy harmadik francia bekezdéssel egészül ki:
"- aszpartám- és aceszulfámsó: "fenilalanin-forrást tartalmaz";.";
3. a 7. cikk helyébe a következő szöveg lép:
"7. cikk
(1) A Bizottságot a 178/2002/EK rendelet [10] 58. cikke szerint létrehozott Élelmiszerlánc- és Állat-egészségügyi Állandó Bizottság (a továbbiakban: a bizottság) segíti.
(2) Ha e cikkre történik hivatkozás, az 1999/468/EK határozat [11] 5. és 7. cikkét kell alkalmazni, figyelembe véve annak 8. cikkét.
Az 1999/468/EK határozat 5. cikkének (6) bekezdésében megállapított határidő három hónap.
(3) A bizottság elfogadja az eljárási szabályzatát."
4. A mellékletet ezen irányelv mellékletével összhangban módosul.
2. cikk
Legkésőbb 2006. január 29-ig a Bizottságnak jelentést kell küldenie az Európai Parlament és a Tanács részére, amelyben körvonalazza az adalékanyagok folyamatban levő újraértékelése során elért előrehaladást, és meghatározza a jövőbeli újraértékelések, különösen a szukralóz, valamint az aszpartám- és aceszulfámsó újraértékelésének előzetes ütemtervét. Ezeket az újraértékeléseket a tagállamok által szolgáltatott fogyasztói adatok alapján kell elvégezni, és azokban figyelembe kell venni az adalékanyagok hatását a népesség kockázati csoportjaira.
3. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek, annak érdekében, hogy
- legkésőbb 2005. január 29-től engedélyezzék az ezen irányelvnek megfelelő termékek forgalomba hozatalát és használatát,
- legkésőbb 2005. július 29-től tiltsák meg az ezen irányelvnek nem megfelelő termékek forgalomba hozatalát és használatát; ugyanakkor a fenti időpont előtt forgalomba hozott termékeket, amelyek nem felelnek meg ezen irányelv rendelkezéseinek, 2006. január 29-ig forgalomba lehet hozni.
Erről haladéktalanul tájékoztatják a Bizottságot.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
4. cikk
Ez az irányelv az Európai Unió Hivatalos Lapjában való kihirdetésének napján lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 2003. december 22-én.